Fald på to procent Der har været et fald i antallet af turistovernatninger i Nordjylland i 2008 i forhold til år 2007. I går fortalte TV2/NORD, at faldet var på 36 procent. Det er heldigvis ikke korrekt. Det rigtige tal er ca. to procent. I vores omtale af faldet havde vi ikke taget højde for, at tallene for 2007 også omfattede overnatninger i feriehuse, men det gjorde tallet for 2008 ikke. Opgørelsen over feriehusovernatninger i 2008 er først klar i løbet af marts, og først der kan de to år sammenlignes optimalt. Her er imidlertid de rigtige tal, men uden feriehusovernatninger: I 2007 var der 5.130.000 overnatninger. I 2008 lød tallet på 5.018.000. Det svarer til en nedgang på godt to procent. Udenlandske turister blev væk Danskernes overnatninger i Nordjylland steg desuden med knapt to procent i ovennævnte tidsrum, mens antallet af udenlandske faldt med 11,5 procent. tv2nord.dk beklager fejlen.

Referat:
Antallet af turisters overnatninger i Nordjylland er faldet med ca. to procent fra år 2007 til 2008.